b'\n_START_ARTICLE_\nMalula\n_START_PARAGRAPH_\nMalula (arabsko \xd9\x85\xd8\xb9\xd9\x84\xd9\x88\xd9\x84\xd8\xa7, aramejsko \xdc\xa1\xdc\xa5\xdc\xa0\xdc\x90) je vas z okoli 2000 prebivalci v zahodnem delu Sirije, pribli\xc5\xbeno 56 km severno od Damaska, ob obronkih gorovja Antilibanon._NEWLINE_Prete\xc5\xbeno kr\xc5\xa1\xc4\x8danska vas (ve\xc4\x8dina va\xc5\xa1\xc4\x8danov pripada gr\xc5\xa1kokatoli\xc5\xa1ki cerkvi - melkite) skupaj s \xc5\xa1e dvema bli\xc5\xbenjima vasema velja za enega zadnjih krajev, kjer se je \xc5\xa1e ohranilo zahodno nare\xc4\x8dje aramej\xc5\xa1\xc4\x8dine._NEWLINE_Nekatere okoli\xc5\xa1ke jame pri\xc4\x8dajo \xc5\xbee o prazgodovinski poselitvi, druge so bile izkopane v gr\xc5\xa1kem in rimskem obdobju. Kmalu po pojavu kr\xc5\xa1\xc4\x8danstva so v njih pred preganjlaci skrivali prvi kristjani in Malula je tako postala eno prvih sredi\xc5\xa1\xc4\x8d te vere. Kr\xc5\xa1\xc4\x8danstvo je do\xc5\xbeivelo razcvet v bizantinskem obdobju._NEWLINE_Po legendi so Teklo, h\xc4\x8di enega selevkidskih princev in u\xc4\x8denko sv. Pavla, zaradi spreobrnitve v kr\xc5\xa1\xc4\x8danstvo preganjali o\xc4\x8detovi vojaki. Ko je pribe\xc5\xbeala ob vzno\xc5\xbeje stene, se je \xc5\xbee zdelo, da je ujeta, vendar je bila njena molitev usli\xc5\xa1ana. V steni je zazijala razpoka, skozi katero ji je uspelo pobegniti. Po tej razpoki je vas tudi dobila ime, ki v aramej\xc5\xa1\xc4\x8dini pomeni\xc2\xa0\xc2\xbbvhod\xc2\xab._NEWLINE_Samostan sv. Tekle (Deir Mar Takla) stoji neposredno pod skalami v vzhodnem delu vasi, kjer se pri\xc4\x8denja maloprej omenjena soteska oz. razpoka. Dana\xc5\xa1nji samostan je novej\xc5\xa1ega nastanka in se ni ohranilo ni\xc4\x8desar od izvirnega bizantinskega samostana. Glavna samostanska kapela vsebuje nekaj ikon, najprivla\xc4\x8dnej\xc5\xa1i za romarje pa je oltar sv. Tekle, zgrajen v votlini tik nad samostanom. Tam naj bi bil tudi svetni\xc4\x8din grob._NEWLINE_Pri samostanu se pri\xc4\x8denja ozka soteska z visokimi in strmimi stenami, ki se ponekod raz\xc5\xa1irijo. Izdolbla jo je voda s planote, po legendi pa naj bi \xc4\x8deznjo pobegnila sv. Tekla. V soteski najdemo ve\xc4\x8d lukenj, izkopanih, da bi slu\xc5\xbeile verskim obredom. Soteska vodi vse do vrha stene in se kon\xc4\x8da v bli\xc5\xbeini sodobnega hotela prav na robu prepada._NEWLINE_\xc5\xa0e nekoliko zahodneje od tega hotela, ravno tako na robu prepada, stoji samostan sv. Sergeja in Baha. (Deir Mar Sarkis). Postavili so ga v 4. stoletju na mestu, kjer je pred tem stal tempelj gr\xc5\xa1kega boga Apolona. Oba svetnika sta po legendi bila rimska vojaka iz postojanke v Rasafi in sta sprejela kr\xc5\xa1\xc4\x8danstvo. Ker sta zavrnila \xc5\xbertvovanje Jupitru, so ju usmrtili._NEWLINE_Samostan, kamor se vstopi skozi nizka vhodna vrata, vsebuje dvori\xc5\xa1\xc4\x8de, v zahodnem delu pa samostansko cerkev. Polkro\xc5\xbeni oltar osrednje ladje s svojo obliko dokazuje, da je nastal \xc5\xbee pred letom 325, ko so na nicejskem koncilu predpisali \xc5\xa1tirikotno obliko. Sedem centimetrov debela marmornata obroba oltarja izvira \xc5\xa1e iz poganskih \xc4\x8dasov, ko so \xc5\xbertvovali \xc5\xbeivali in v njih zbirali kri. Na kupoli nad oltarjem leve ladje je naslikana freska z Jezusom in Marijo v nebesih, ki ju obkro\xc5\xbeajo vsi \xc5\xa1tirje evangelisti. Ikonostas (spodnji del sestoji iz kamnitih blokov prvotnega templja) je z ikonami v 19. stoletju poslikal Sveti Mihael s Krete. Na stebru (tudi kapitli stebrov izvirajo iz prvotnega templja), ki lo\xc4\x8duje osrednjo in desno ladjo, lahko vidimo sliko z redkim motivom: na isti sliki sta naslikana tako Kristusovo kri\xc5\xbeanje kot zadnja ve\xc4\x8derja. Nad loki, ki lo\xc4\x8dujejo cerkvene ladje, so v kamne vzidani \xc5\xa1e kosi lesa, ki naj bi cerkev dodatno oja\xc4\x8dali pred potresi. Analize so pokazale, da je ta les libanonske cedre star okoli 2000 let in tako najverjetneje tudi \xc5\xa1e iz prvotnega templja._NEWLINE_Slikovit je tudi pogled na stari del vasi, zgrajen ob vzno\xc5\xbeju stene, kjer je ve\xc4\x8dina z ozkimi ulicami lo\xc4\x8denih hi\xc5\xa1 ali pe\xc5\xa1\xc4\x8deno rumene ali srebrno modre barve, med njimi pa je mogo\xc4\x8de najti ve\xc4\x8d manj\xc5\xa1ih cerkva. Zaradi vsega na\xc5\xa1tetega danes vas privla\xc4\x8di \xc5\xa1tevilne romarje, tako kr\xc5\xa1\xc4\x8danske kot tudi muslimanske.'